Eitt orlofshúsa Verkalýðsfélags Akraness var nánast óíbúðarhæft þegar því var skilað eftir útleigu á dögunum . Í því höfðu verið unnin skemmdarverk og óhreinindi og rusl var bæði innan - og utandyra . „ Það sem verst var í þeim gleðskap sem þarna hafði greinilega staðið yfir , að einhver hefur tekið upp á því að tæma slökkvitæki sem þarna var upp á vegg og síðan hengt það aftur upp þannig að það leit út fyrir að vera óhreyft . Það er óþarft að taka fram þvílík hætta þarna hefði getað skapast ef þetta hefði ekki komist upp strax , “ segir í frétt á heimasíðu VLFA . Stjórn orlofssjóðs minnir félagsmenn á að ganga vel um hús félagsins . Í öllum tilfellum beri leigutaki ábyrgð á húsinu og öllum búnaði á meðan á leigu standi og skuldbindi sig til að bæta það tjón sem kann að verða af hans völdum eða þeirra sem þar kunna að dvelja á hans vegum . Stjórn orlofssjóðs vill vara félagsmenn við því að framselja leigu til þriðja aðila því ábyrgðin er alltaf félagsmannsins .